Jasmin se moordenaar gevonnis: ‘Niks kan haar terugbring nie’Jasmin Lee Pretorius Jasmin se liggaam is in Desember 2013 onder ŉ bed in haar pa se huis aangetref nadat sy as vermis aangemeld is. Sy is ook verkrag. Haar oom is later vir die moord in hegtenis geneem. Du Toit het vroeër die week skuld beken. Bam het intussen in ŉ brief wat op die Facebook-groep Jasmin Lee Pretorius geplaas is, geskryf dat daar geen manier is om haar dogter terug te bring nie en dat geen woorde of aksies die gebeure van daardie dag kan verander nie. Die Facebook-groep is ter nagedagtenis van Jasmin geskep. “Ek was sterk gewees en het my bes gedoen om haar dood op die beste moontlike manier wat ek kan te hanteer. As Jasmin se ma weet ek Morné (Jasmin se pa) praat nie met enigiemand of die media nie, maar hy hanteer dit soveel slegter, hy kan nie eers vir lank met my daaroor praat nie. Ek weet hy het sy eie berou en elke persoon hanteer pyn op hul eie manier.” Volgens Bam het sy nie al die antwoorde waarna sy soek nie en sal sy dit ook moontlik nooit kry nie. “Jasmin was liefdevol en het begrip gehad. Sy het ŉ verskil gemaak in soveel lewens, so kom ons kry vir haar geregtigheid en hou die herinnering aan haar lewend.” Bam het verder geskryf dat dit vir haar ongelooflik moeilik sal wees om Vrydag in die hof te sit wanneer Du Toit gevonnis word. “Vir my is dit die moeilikste ding om so naby aan hom te sit en nie iets te kan doen of sê nie. Ek en Morné as ouers het nodig dat die verhoor en vonnisoplegging tot ŉ einde kom sodat ons die verlies van ons kosbare dogter kan gesond maak.” Klik hier vir alle vorige berigte oor Jasmin Lee Pretorius op Maroela Media.